Na ovogodišnji natječaj Turističke zajednice Koprivničko-križevačke županije „Volim Podravinu i Prigorje“ pristiglo je 36 radova iz 10 osnovnih škola. Tema ovogodišnjega natječaja bila je „Priroda - bogatstvo naše županije“. Od pristiglih radova dobar dio radova ne odgovara zadanoj temi te takvi radovi nisu mogli ući u uži izbor.

Prosudba je sljedeća:

**Nagrade:**

1. „Najvrednije su stvari u životu besplatne“ – Lana Bečaj, 6. r., OŠ Ferdinandovac, mentorica: Lidija Levačić Mesarov, prof.
2. „Štiri godišnja doba“ – Mihaela Miklečić, 8. b, OŠ Sveti Petar Orehovec, mentorica: Brankica Raguž
3. „Volim te, šumo!“ – Tara Grubačević, 2. r., OŠ Andrije Palmovića, Rasinja; PŠ Veliki Poganac, mentorica: Marina Levak

**Specijalno priznanje :**

1.„Ljepote moga kraja“ – Korana Grgac, 3. r., OŠ „Braća Radić“ Koprivnica –

mentorica: Vesnica Mlinarić

**Pohvale:**

1. „Proljeće u mojem zavičaju“ – Nika Tremski, 6. a, OŠ „Vladimir Nazor“, Križevci
2. „Potek“ – Mihaela Šatvar, 6. r., OŠ Sidonije Rubido Erdὃdy, mentorica: Ivana Svrtan, mag. edu. hrv. jez. i knj.
3. „Prigorje“ – Adrijan Orak – 2. r. , OŠ Sveti Petar Orehovec, mentorica: Dubravka Kos

Odabrani radovi zrače originalnošću, jezgrovitog su izraza, gramatički ispravni bez pravopisnih pogrješaka i obrađuju zadanu temu. Navedeni elementi bili su presudni u donošenju prosudbenog suda.

**„Najvrednije su stvari u životu besplatne“** rad Lane Bečaj, učenice 6. razreda, originalan je prozni tekst koji pred nas stavlja dojmljiva razmišljanja o zadanoj temi. Autorica na samome početku izdvaja motiv oca kao nositelja obrazovanja, onoga koji skrbi o znanju i moralnim vrijednostima svojega djeteta. Tim istim motivom i zaključuje svoj rad i potvrđuje da je otac taj kojem se treba vjerovati, na kojega se treba moći osloniti.

Rad je oblikovan izrazito poetično i čitatelju zorno dočarava šetnju šumom. Vidimo čipku stabala, obasjavaju nas zrake sunca, slušamo cvrkut ptica, šuštanje lišća, doista mnoge onomatopeje nose nas šumom i teško nas mogu oteti dojmu da zajedno s autoricom šećemo ovim šumskim prostranstvima.

Uz literarno majstorstvo u opisima prirodnih ljepota, autorica nam otkriva i zavidnu ekološku osviještenost, ali i poznavanje najnovijih psiholoških trendova. Šuma nam je često i ozdraviteljica i tješiteljica. Prikazujući životni put šume uspoređuje ga s životnim putem čovjeka. I kad umre, šuma ima novi život, život koji se očituje u novoj energiji – toplini koja je novi dar čovjeku.

Autorica s nevjerojatnom lakoćom tka tekst od uvoda do zaključka preko dojmljivog središnjeg dijela teksta upućujući nam tako toplu poruku koju joj je prenio otac – „najvrednije su stvari besplatne“.

**„Štiri godišnja doba“** lirska pjesma na kajkavskom narječju autorice Mihaele Miklečić vodi nas godišnjim dobima. Krećemo od proljeća kojem se na kraju pjesme ponovo vraćamo. Pratimo iz stiha u stih ptice selice, potok, žito, voćke, šumu, lišće, bijele brjegove da bismo se na kraju ponovo sreli s lastavicom. Nižu se pjesničke slike koje oslikavaju zavičaj kroz sva godišnja doba. Različitom duljinom stiha sugerira se dinamika izmjene godišnjih doba pa s njima i izgleda prirodnih ljepota. Rad gramatički ispravan, pravopisno korektan.

**„Volim te, šumo!“** rad Tare Grubačević, učenice 2. razreda izrazito je optimističan, prpošan, razigran prozni tekst, koji poštuje sve zakonitosti oblikovanja proznoga teksta, gramatički ispravan, pravopisno točan, zanimljive teme. Autorica neopterećeno gleda život začuđenim očima radosti te primjećuje i pozdravlja sve stanovnike šume; i potok, i vjevericu, i srne, i zečeve i ciklame. Uočava povezanost šume s čovjekom te naglašava važnost te uzajamnosti.

Nagrade i pohvale predlaže:

mr.sc. Danijela Vrtiprah, prof. savjetnik hrv. jez. i knj.